મવડી વિસ્તારમાં રહેતા અને રાજકોટ સહિત સૌરાષ્ટ્રના વિવિધ શહેર, જિલ્લામાં જૂગારની ક્લબ ચલાવતા નામચીન શખસે થોડાં દિવસ પૂર્વે કુવાડવા રોડ પર છાને ખૂણે મસમોટુ જૂગારધામ શરૂ કર્યું હતું. ચોક્કસ પોલીસ કર્મચારીઓને નિયમિત નૈવેધ ધરતા શખસે આ વખતે કોઇને જાણ કર્યા વિના શરૂ કરેલી ક્લબ અંગે મહત્વની બ્રાંચના કર્મચારીને માહિતી મળી હતી. માહિથી ૧૦૦ ટચના સોના જેટલી ખરી નિકળતા ક્લબ સંચાલકને ખંખેરવાનો ખેલ પાડવા પોલીસ કર્મચારી ક્લબમાં પહોંચી જતાં જુગાર રમવા આવેલા પંટરોમાં નાસભાગ મચી ગઇ હતી. રેડ પડ્યાની માહિત મળતા અચાનક પ્રગટ થયેલા ક્લબ સંચાલકે ‘વહિવટ’થી મામલો થાળે પાડવા પ્રયાસ કર્યો હતો. પરંતુ ક્લબમાં ખુલ્લેઆમ દારૂના જામ છલકતા જોઇને પોલીસ કર્મચારીએ સંચાલકને દબાવવા કડક વલણ અપનાવી દારૂનો કેટલો જથ્થો છે તે અંગે ચેકીંગ કરતા મોંઘી સ્કોચની ૧૨૫ થી વધુ બોટલ અને દેશી દારૂનો મોટો જથ્થો મળી આવ્યો હતો. કબલ સંચાલકની કઠણાઇ બેઠી હોય તેમ જૂગારના પટમાં ૧૦-૧૨ લાખ રોકડા અને બે પંટર પાસેથી ગેરકાયદે શસ્ત્ર મળી આવતા પોલીસ કર્મચારીને ‘દોડવું હતું ને ઢાળ મળ્યો’ એવો ઘાટ ઘડાયો હતો. ગેરકાયદે ક્બલમાંથી મોટી માત્રામાંથી દેશી-વિદેશી દારૂનો મોટો જથ્થો અને બે ગેરકાયદે શસ્ત્ર નિકળ્યા હોવાથી જૂગારધામનો સંચાલક ચોમેરથી ભિંસાઇ ગયો હતો. તેણે કાનૂની કાર્યવાહી રોકવા માંડવાળ માટે મોટી રકમની ઓફર કરી હતી પરંતુ આંકડે મધ ભાળી ગયેલા કર્મચારીએ પટમાં પડેલા લાખો રૂપિયા ઉપરાંત ગેરકાયદે શસ્ત્ર અને દારૂના કેસ નહીં કરવા વધારાની મોટી રકમ માગી માગતા ક્બલ સંચાલકની ‘અમૃત’ જેવી જીંદગી ઝેર બની ગઇ હતી. આવા કપરા સમયે નવ‘જીવન’ આપી શકે એવા મહત્વની અન્ય એક બ્રાંચના પોલીસકર્મચારી પાસે મદદનો ખોળો પાથર્યો હતો. આવા સત્કાર્ય માટે સદા તત્પર રહેતા કર્મચારીએ વહીવટનો તખતો ગોઠવી પટમાંથી મળેલી રકમ ઉપરાંત હથિયાર, દારૂ અંગે કાર્યવાહી નહીં કરવાના વધારાના ૯ લાખમાં પતાવટ કરાવી મામલો થાળે પાડી દીધો હતો.